Geen oorlewendes ná vliegtuig valFamilielede van die slagoffers wag by die Bole-lughawe in Addis Abeba, Ethiopië vir nuus oor die vliegtuigongeluk wat al 157 mense aan boord se lewens geëis het. (Foto: Elias Masseret/AP) Al 157 mense wat aan boord ŉ vlug van Ethiopian Airlines was toe die vliegtuig vanoggend omstreeks 08:44 geval het, is dood. Die lugredery en staatsuitsaaier het albei bevestig nie een van die 149 passasiers en agt bemanningslede aan boord die Boeing 737-8 MAX-vliegtuig het die ramp oorleef nie. Dit is steeds nie duidelik wat daartoe gelei het dat die vliegtuig, wat byna splinternuut was en in November verlede jaar aan die lugredery gelewer is, geval het nie. Maroela Media het vroeër berig die vliegtuig het geval ses minute nadat dit in Addis Abeba opgestyg het. Die vliegtuig het naby Bishoftu, voorheen Debre‑Zeit, geval sowat 50 km van die Ethiopiese hoofstad af. Die vliegtuig was op pad na Nairobi. ŉ Argieffoto van die Bole-lughawe in Addis Abeba, Ethiopië. (Foto: Samson Haileyesus/AP) Volgens die lugverkeermonitor-webtuiste, Flightradar 24, het die vliegtuig onstabiele vertikale spoed getoon toe dit opgestyg het. Die sigbaarheid was egter goed. Volgens die staatsuitsaaier EBC was passasiers van 33 verskillende nasionaliteite op die vliegtuig. ŉ Woordvoerder van Ethiopian Airlines het gesê 32 Keniane en 17 Ethiopiërs het in die ongeluk gesterf. Dit is nie tans duidelik of enige Suid-Afrikaners op die vlug was nie. Familielede van die slagoffers is tans by die Bole-lughawe in Addis Abeba bymekaar waar hulle op verdere nuus wag. James Macharia, Kenia se minister van vervoer, het aan verslaggewers gesê dié land se regering het nog nie ŉ lys van die passasiers ontvang nie. Hy het gesê ŉ ondersteuningspan is reeds op die been gebring om naasbestaandes van die oorledenes te ondersteun. Familielede van die slagoffers wag by die Bole-lughawe in Addis Abeba, Ethiopië vir nuus oor die vliegtuigongeluk wat al 157 mense aan boord se lewens geëis het. (Foto: Elias Masseret/AP) Pres. Uhuru Kenyatta van Kenia het ook sy medelye aan al die familie en vriende van die slagoffers uitgespreek. Ethiopian Airlines word wyd gereken as een van die bes bestuurde lugrederye in Afrika. Die lugredery bestempel homself as Afrika se grootste lugredery en hoop om gesien te word as die poort na die kontinent. Die laaste dodelike ongeluk waarby ŉ Ethiopian Airlines-passasiersvliegtuig betrokke was, was in 2010 toe die vliegtuig geval het minute nadat dit in Beirut, Libanon, opgestyg het. Al 90 mense aan boord is dood.